CELEX: 
Language: ro
Date: 2022-03-22 00:00:00
Title: REGULAMENTUL DELEGAT (UE) / AL COMISIEI de modificare a anexelor II, III și IV la Regulamentul (UE) 2019/1009 al Parlamentului European și al Consiliului în scopul adăugării unor materii recuperate cu un grad mare de puritate sub forma unei categorii de materii componente în produsele fertilizante UE

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2019/1009
                  1
                stabilește norme privind punerea la dispoziție pe piață a produselor fertilizante UE. Produsele fertilizante UE conțin materii componente dintr-una sau mai multe dintre categoriile enumerate în anexa II la regulamentul respectiv. În conformitate cu articolul 42 alineatul (1) din Regulamentul (UE) 2019/1009, Comisia este împuternicită să adopte, în conformitate cu articolul 44, acte delegate în vederea adaptării anexei II la progresul tehnic și a facilitării accesului la piața internă și a liberei circulații a produselor fertilizante UE care au potențialul de a face obiectul unor schimburi comerciale semnificative pe piața internă și pentru care există dovezi științifice că nu prezintă un risc pentru sănătatea și siguranța oamenilor, a animalelor sau a plantelor, sau pentru mediu și asigură eficiența agronomică. Regulamentul (UE) 2019/1009 abrogă Regulamentul (CE) nr. 2003/2003
                  2
                și se va aplica de la 16 iulie 2022.
            
            
               În cadrul evaluării criteriilor privind siguranța și eficiența agronomică necesare pentru utilizarea subproduselor aparținând categoriei de materii componente 11 în conformitate cu articolul 42 alineatul (7), Centrul Comun de Cercetare („JRC”) al Comisiei a identificat anumite materii cu un grad mare de puritate recuperate din deșeuri, cu o valoare agronomică mare care ar putea fi utilizate ca materii componente în produsele fertilizante UE. Evaluarea JRC este inclusă în raportul intitulat Technical proposals for by-products and high purity materials as component materials for EU Fertilising Products (Propuneri tehnice pentru subproduse și materii cu un grad mare de puritate ca materii componente ale produselor fertilizante UE
                  3
               ). 
            
            
               Raportul include propuneri tehnice privind materiile prime eligibile și operațiunile de recuperare pentru astfel de materii cu un grad mare de puritate, cerințele de calitate și sistemele de management al calității. 
            
            
               În conformitate cu articolul 42 alineatul (3) din Regulamentul (UE) 2019/1009, Comisia poate să adopte, în temeiul articolului respectiv, acte delegate numai pentru a include în anexa II la regulament materii care încetează să fie deșeuri în urma unei operațiuni de recuperare dacă normele privind recuperarea prevăzute în anexa respectivă, adoptate cel târziu la data includerii materiilor respective, asigură că materiile îndeplinesc condițiile prevăzute la articolul 6 din Directiva 2008/98/CE
                  4
               . Prezentul regulament delegat stabilește normele privind recuperarea pentru materiile cu un grad mare de puritate, asigurându-se că ele respectă condițiile prevăzute în Directiva 2008/98/CE. Prin urmare, cerința prevăzută la articolul 42 alineatul (3) din Regulamentul (UE) 2019/1009 este îndeplinită. 
            
            
               În acest context, prezentul regulament delegat modifică anexa II la Regulamentul (UE) 2019/1009 prin adăugarea materiilor recuperate cu un grad mare de puritate ca o nouă categorie de materii componente, anexa III prin adăugarea unor cerințe de etichetare specifice, precum și anexa IV prin stabilirea cadrului juridic pentru evaluarea conformității relevante pentru produsele fertilizante UE care conțin astfel de materii.
            
            
               Această inițiativă contribuie la măsurile anunțate în Planul de acțiune privind economia circulară din 2020
                  5
               , unul dintre principalele elemente ale Pactului verde european
                  6
               , deoarece creează noi oportunități de utilizare a subproduselor și a deșeurilor recuperate, contribuind la buna funcționare a pieței UE a materiilor prime secundare. 
            
            
               2.CONSULTĂRI PREALABILE ADOPTĂRII ACTULUI
            
            
               În temeiul articolului 44 alineatul (4) din Regulamentul (UE) 2019/1009, experții desemnați de fiecare stat membru au fost consultați în cadrul Grupului de experți al Comisiei privind produsele fertilizante (E01320), în conformitate cu normele Acordului interinstituțional din 13 aprilie 2016 privind o mai bună legiferare
                  7
               .
            
            
               Detaliile acestor consultări pot fi găsite în procesele-verbale ale reuniunilor din 22-23 noiembrie 2021 și din 26 ianuarie 2022, precum și în diversele documente de poziție ale părților interesate disponibile publicului pe pagina CIRCABC a grupului, la următoarea adresă:
            
            
               
                  https://circabc.europa.eu/ui/group/36ec94c7-575b-44dc-a6e9-4ace02907f2f/library/b8e01334-4d39-445d-bf4e-589356d55b1f
               
                
            
            
               Statele membre și părțile interesate au sprijinit în mare măsură adoptarea prezentului regulament delegat.
            
            
               Proiectul de regulament delegat a fost publicat pe portalul pentru o mai bună legiferare, în vederea primirii de observații. Au fost prezentate 9 contribuții. 
            
            
               Majoritatea contribuțiilor primite se referă la relația dintre prezentul regulament delegat de introducere a CMC 15 în ceea ce privește materialele recuperate cu un grad mare de puritate și regulamentul delegat de completare a Regulamentului (UE) 2019/2009 prin stabilirea unor criterii în materie de siguranță și eficiență agronomică pentru subproduse. 
            
            
               În acest context, este util să se clarifice faptul că CMC 15 acoperă materiile recuperate cu un grad mare de puritate. Ori de câte ori o materie cu un grad mare de puritate este obținută din alte materii prime decât deșeurile, ea poate intra sub incidența CMC 1 sau a CMC 11 din anexa II la Regulamentul (UE) 2019/1009, în funcție de clasificarea materiei. 
            
            
               Au fost exprimate, de asemenea, preocupări cu privire la sărurile recuperate de magneziu și potasiu cu un grad mare de puritate. Nu au fost aduse modificări corespunzătoare proiectului de regulament delegat, deoarece JRC nu a evaluat criteriile privind siguranța și eficiența agronomică specifice acestor materii nou indicate. 
            
            
               Pe baza punctelor de vedere primite, proiectul de regulament delegat a fost modificat pentru a include recuperarea materiilor cu un grad mare de puritate dintr-un proces de purificare a gazelor sau de control al emisiilor menit să elimine nutrienţii din gazele reziduale derivate din materii prime suplimentare. 
            
            
               Astfel, se va permite recuperarea materiilor cu un grad mare de puritate din gazele reziduale generate prin diverse procese care utilizează plante și părți din plante ca materii prime. Deși plantele și părțile din plante sunt prezente ca atare în biodeșeuri, ele au fost excluse din proiectul inițial dacă nu aveau statutul de deșeu. Cu toate acestea, indiferent de clasificarea legală a plantelor ca atare, recuperarea nutrienţilor din gazele reziduale generate de diferite procese care utilizează plante ca materii prime nu prezintă motive de îngrijorare suplimentare în ceea ce privește siguranța. 
            
         
         
            
               În plus, a fost inclusă posibilitatea de a colecta gaze reziduale din compostarea și digestia materiilor din categoriile 2 și 3 și a produselor derivate din acestea, în sensul Regulamentului (CE) nr. 1069/2009
                  8
                și în condițiile stabilite în CMC 3 și CMC 5 din anexa II la Regulamentul (UE) 2019/1009. Această modificare implică faptul că vor fi permise procesele de purificare a gazelor reziduale produse, de exemplu, în timpul digestiei biodeșeurilor care conțin și subproduse de origine animală, ceea ce reprezintă o practică obișnuită. Prin trimiterea la condițiile prevăzute în CMC 3 și CMC 5 din anexa II la Regulamentul (UE) 2019/1009, se asigură siguranța suplimentară a materiilor cu un grad mare de puritate rezultate. 
            
            
               Au fost exprimate preocupări și cu privire la testarea vizând depistarea agenților patogeni. Unele părți interesate au fost de părere că ar trebui menținută regula generală de a permite producătorilor să nu efectueze un test vizând depistarea unor agenți patogeni, în anumite condiții și pe propria răspundere. Cu toate acestea, Comisia este de părere că, cel puțin în ceea ce privește recuperarea materiilor cu un grad mare de puritate din gazele reziduale, această testare sistematică este necesară. Testarea este justificată de tipurile de materii prime permise – diverse tipuri de nămoluri și ape uzate, anumite subproduse de origine animală și gunoi de grajd (dejecții animaliere). Valorile-limită pentru agenții patogeni nu ar trebui să se aplice numai în cazurile în care au fost urmate anumite procese. Pe baza observațiilor primite, a fost introdusă o exceptare suplimentară de la cerința de testare în situația anumitor procese de incinerare care, din cauza temperaturilor mari implicate, nu generează motive de îngrijorare cu privire la prezența agenților patogeni în materiile cu un grad mare de puritate rezultate. 
            
            
               Proiectul de regulament delegat a fost notificat și în temeiul articolului 2 alineatul (9) punctul 2 din Acordul privind barierele tehnice în calea comerțului. Nu s-au transmis observații. 
            
            
               3.ELEMENTELE JURIDICE ALE ACTULUI DELEGAT
            
            
               Actul juridic modifică Regulamentul (UE) 2019/1009. Temeiul juridic al prezentului act delegat este articolul 42 alineatul (1) din Regulamentul (UE) 2019/1009.
            
            
               REGULAMENTUL DELEGAT (UE) …/… AL COMISIEI
            
            
               din 22.3.2022
            
            
               de modificare a anexelor II, III și IV la Regulamentul (UE) 2019/1009 al Parlamentului European și al Consiliului în scopul adăugării unor materii recuperate cu un grad mare de puritate sub forma unei categorii de materii componente în produsele fertilizante UE
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2019/1009 al Parlamentului European și al Consiliului din 5 iunie 2019 de stabilire a normelor privind punerea la dispoziție pe piață a produselor fertilizante UE și de modificare a Regulamentelor (CE) nr. 1069/2009 și (CE) nr. 1107/2009 și de abrogare a Regulamentului (CE) nr. 2003/2003
                  9
               , în special articolul 42 alineatul (1),
            
            
               întrucât:
            
            
               (1)Regulamentul (UE) 2019/1009 stabilește norme privind punerea la dispoziție pe piață a produselor fertilizante UE. Produsele fertilizante UE conțin materii componente dintr-una sau mai multe dintre categoriile enumerate în anexa II la regulamentul respectiv. 
            
            
               (2)În conformitate cu articolul 42 alineatul (1) din Regulamentul (UE) 2019/1009, Comisia este împuternicită să adopte acte delegate în conformitate cu articolul 44 în scopul adaptării anexei II la progresul tehnic. În temeiul articolului 42 alineatul (3) din Regulamentul (UE) 2019/1009, coroborat cu articolul 6 din Directiva 2008/98/CE a Parlamentului European și a Consiliului
                  10
               , Comisia poate include în categoriile de materii componente materii care încetează să fie deșeuri în urma unei operațiuni de recuperare dacă materiile respective urmează să fie utilizate în scopuri specifice, dacă există o piață sau o cerere pentru ele și dacă utilizarea lor nu conduce la efecte negative globale asupra mediului sau a sănătății umane.
            
            
               (3)Centrul Comun de Cercetare („JRC”) al Comisiei a identificat anumite materii cu un grad mare de puritate care ar putea fi recuperate din deșeuri și utilizate ca materii componente în produsele fertilizante UE
                  11
               . 
            
            
               (4)Materiile cu un grad mare de puritate identificate de JRC sunt săruri de amoniu, săruri de sulfat, săruri fosfatice, sulf elementar, carbonat de calciu și oxid de calciu. Toate aceste materii sunt reglementate de Regulamentul (CE) nr. 2003/2003 al Parlamentului European și al Consiliului
                  12
               , au o cerere semnificativă pe piață și s-a dovedit valoarea lor agronomică mare de-a lungul unui lung istoric de utilizare în domeniu. 
            
            
               (5)Ca o primă măsură pentru a asigura atât siguranța, cât și eficiența agronomică, este necesar să fie stabilită o cerință minimă în materie de puritate pentru materiile cu un grad mare de puritate. Conform informațiilor disponibile în raportul de evaluare întocmit de JRC, o puritate de 95 %, exprimată în substanța uscată a materiei, va asigura o eficiență agronomică mare, cu riscuri mici pentru mediu, sănătate și siguranță. Deși, pentru unele materii, această puritate mare este stabilită la niveluri mai ambițioase decât cele necesare în baza Regulamentului (CE) nr. 2003/2003, se estimează că o astfel de puritate mai mare se poate obține pe baza practicilor existente. 
            
            
               (6)În plus, este necesar să se precizeze că materiile cu un grad mare de puritate sunt recuperate din deșeuri în urma a două tipuri de procese: procese care izolează sărurile sau alte elemente prin (o combinație de) metode avansate de purificare, cum ar fi cristalizarea, centrifugarea sau extracția lichid-lichid, aplicate adesea în industriile (petro-)chimice; și procese de purificare a gazelor sau de control al emisiilor menite să elimine nutrienţii din gazele reziduale. 
            
            
               (7)Prin urmare, potrivit raportului de evaluare întocmit de JRC, este necesar să fie limitat conținutul de anumite impurități, agenți patogeni sau contaminanți care sunt specifici materiilor respective sau conținutul de carbon organic. Este necesar ca astfel de criterii să se aplice în plus față de criteriile privind siguranța prevăzute în anexa I la Regulamentul (UE) 2019/1009 pentru categoria funcțională de produse corespunzătoare și fără a aduce atingere Regulamentului (UE) 2019/1021 al Parlamentului European și al Consiliului
                  13
               . 
            
         
         
            
               (8)În consecință, este necesar să fie stabilite valori-limită suplimentare pentru contaminanții crom total și taliu. Unele dintre materiile cu un grad mare de puritate pot conține astfel de contaminanți ca urmare a materiilor prime și a proceselor prin care sunt obținute. Este necesar ca valorile-limită propuse pentru acești contaminanți să asigure faptul că utilizarea produselor fertilizante UE care conțin materii cu un grad mare de puritate și cu astfel de contaminanți nu determină acumularea lor în sol. În plus, este necesar să fie introduse cerințe privind conținutul de agenți patogeni pentru toate produsele fertilizante UE care conțin sau constau în materii cu un grad mare de puritate, având în vedere marea varietate de procese prin care ar putea fi obținute și fluxurile de deșeuri permise ca materii prime. Este necesar ca valorile-limită, atât pentru contaminanți, cât și pentru agenții patogeni, să fie stabilite ca o concentrație în produsul finit, în mod similar cu cerințele stabilite în anexa I la Regulamentul (UE) 2019/1009. Această necesitate este justificată de faptul că criteriile de siguranță introduse ca răspuns la orice riscuri specifice identificate se referă, de regulă, la produsul finit și nu la o materie componentă. Astfel, s-ar facilita și supravegherea pieței acestor produse, deoarece testele se efectuează numai pe produsul finit. 
            
            
               (9)În plus, este necesar să fie stabilite criterii de siguranță suplimentare pentru a limita conținutul a 16 hidrocarburi aromatice policiclice (HAP16) (
                  14
               ) și al dibenzo-p-dioxinelor policlorurate și dibenzofuranilor policlorurați (PCDD/PCDF)
                  15
               . Regulamentul (UE) 2019/1021 stabilește reduceri ale emisiilor de HAP16 și de PCDD/PCDF ca substanțe produse neintenționat în timpul proceselor de fabricație, dar nu introduce o valoare-limită în astfel de cazuri. Având în vedere riscurile mari generate de prezența unor astfel de poluanți în produsele fertilizante, se consideră adecvată introducerea unor cerințe mai stricte decât cele prevăzute în regulamentul menționat. Este necesar ca astfel de valori-limită să fie stabilite la nivel de materie componentă și nu ca o concentrație în produsul finit, pentru a se asigura coerența cu Regulamentul (UE) 2019/1021. 
            
            
               (10)Este posibil ca aceste valori-limită să nu fie relevante pentru toate materiile cu un grad mare de puritate care trebuie incluse ca o nouă categorie de materii componente. Prin urmare, este necesar ca producătorii să aibă posibilitatea de a presupune conformitatea produsului fertilizant cu o anumită cerință fără a mai fi nevoie de verificare, de exemplu, prin testare, ori de câte ori, din natura sau din procesul de recuperare al respectivei materii cu un grad mare de puritate sau din procesul de fabricație al produsului fertilizant UE rezultă în mod sigur și incontestabil că este asigurată conformitatea cu cerința menționată.
            
            
               (11)Ca măsură de siguranță suplimentară, este necesar ca materiile cu un grad mare de puritate să fie înregistrate pe baza Regulamentului (CE) nr. 1907/2006 al Parlamentului European și al Consiliului
                  16
               , în condițiile extinse deja prevăzute în Regulamentul (UE) 2019/1009 pentru substanțele chimice din alte categorii de materii componente. Este necesar ca acest aspect să asigure faptul că producătorii iau în considerare utilizarea ca produs fertilizant atunci când efectuează evaluarea riscurilor în temeiul regulamentului respectiv și că înregistrarea se efectuează și pentru materiile în cantități mici. 
            
            
               (12)În plus, unele dintre materiile cu un grad mare de puritate pot fi disponibile pe piețele locale în cantități care depășesc cererea. Pentru a se asigura că pe piață există cerere de materii cu un grad mare de puritate și că depozitarea lor pe termen lung în condiții sub nivelul optim nu determină efecte negative asupra mediului, este adecvat să se limiteze perioada de timp în care ele pot fi utilizate ca materii componente pentru produsele fertilizante UE după ce au fost generate. Este necesar ca producătorii să aibă obligația de a semna declarația de conformitate UE pentru produsul fertilizant UE care conține materia respectivă în perioada respectivă. 
            
            
               (13)Pe baza celor de mai sus, Comisia concluzionează că materiile cu un grad mare de puritate, dacă sunt recuperate în conformitate cu normele privind recuperarea sugerate în raportul de evaluare întocmit de JRC, asigură eficiența agronomică în sensul articolului 42 alineatul (1) primul paragraf litera (b) punctul (ii) din Regulamentul (UE) 2019/1009. Mai mult, ele respectă criteriile prevăzute la articolul 6 din Directiva 2008/98/CE. În fine, dacă sunt conforme cu celelalte cerințe din Regulamentul (UE) 2019/1009 în general și din anexa I la regulamentul respectiv în special, ele nu ar prezenta un risc pentru sănătatea oamenilor, a animalelor sau a plantelor, pentru siguranță sau pentru mediu în sensul articolului 42 alineatul (1) primul paragraf litera (b) punctul (i) din Regulamentul (UE) 2019/1009. Astfel de materii ar avea, de asemenea, un scop util, deoarece ar înlocui alte materii prime utilizate în producția de produse fertilizante UE. Prin urmare, este necesar ca materiile recuperate cu un grad mare de puritate să fie incluse în anexa II la Regulamentul (UE) 2019/1009. 
            
            
               (14)Mai mult, având în vedere faptul că materiile cu un grad mare de puritate sunt deșeuri recuperate în sensul Directivei 2008/98/CE, este necesar ca ele să fie excluse din categoriile 1 și 11 de materii componente din anexa II la Regulamentul (UE) 2019/1009 în temeiul articolului 42 alineatul (1) al treilea paragraf din regulamentul respectiv. 
            
            
               (15)Unele materii cu un grad mare de puritate pot conține seleniu, care poate fi toxic dacă este prezent în concentrație mare. Unele pot conține, de asemenea, clor, ceea ce poate prezenta motive de îngrijorare cu privire la salinitatea solului. Ori de câte ori substanțele respective sunt prezente în concentrații care depășesc o anumită limită, este necesară indicarea conținutului lor pe etichetă, astfel încât utilizatorii produsului fertilizant să fie informați în mod corespunzător. Este necesar ca anexa III la Regulamentul (UE) 2019/1009 să fie modificată în consecință. 
            
            
               (16)Este important să se asigure faptul că, atunci când produsele fertilizante conțin materii cu un grad mare de puritate, ele fac obiectul unei proceduri adecvate de evaluare a conformității, inclusiv al unui sistem de calitate evaluat și aprobat de un organism notificat. Prin urmare, este necesar să se modifice anexa IV la Regulamentul (UE) 2019/1009, pentru a prevedea o evaluare adecvată a conformității pentru astfel de produse fertilizante.
            
            
               (17)Având în vedere că cerințele prevăzute în anexele II și III la Regulamentul (UE) 2019/1009 și procedurile de evaluare a conformității prevăzute în anexa IV la regulamentul respectiv urmează să se aplice de la 16 iulie 2022, este necesar să se amâne aplicarea prezentului regulament până la aceeași dată, 
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE) 2019/1009 se modifică după cum urmează:
            
            
               (1)Anexa II se modifică în conformitate cu anexa I la prezentul regulament;
            
            
               (2)Anexa III se modifică în conformitate cu anexa II la prezentul regulament;
            
            
               (3)Anexa IV se modifică în conformitate cu anexa III la prezentul regulament.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la 16 iulie 2022.
            
            
               Prezentul regulament este obligatoriu în toate elementele sale și se aplică direct în toate statele membre.
            
         
         
            
               Adoptat la Bruxelles, 22.3.2022
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Regulamentul (UE) 2019/1009 al Parlamentului European și al Consiliului din 5 iunie 2019 de stabilire a normelor privind punerea la dispoziție pe piață a produselor fertilizante UE și de modificare a Regulamentelor (CE) nr. 1069/2009 și (CE) nr. 1107/2009 și de abrogare a Regulamentului (CE) nr. 2003/2003, JO L 170, 25.6.2019, p. 1.
               
               
                  
                     (2)
                  
                        Regulamentul (CE) nr. 2003/2003 al Parlamentului European și al Consiliului din 13 octombrie 2003 privind îngrășămintele (JO L 304, 21.11.2003, p. 1).
               
               
                  
                     (3)
                  
                        Huygens D, Saveyn HGM, Technical proposals for by-products and high purity materials as component materials for EU Fertilising Products, (Propuneri tehnice pentru subproduse și materiale cu un grad mare de puritate utilizate ca materii componente pentru produsele fertilizante UE) JRC128459, Oficiul pentru Publicații al Uniunii Europene, Luxemburg, 2022.
               
               
                  
                     (4)
                  
                        Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive, JO L 312, 22.11.2008, p. 3.
               
               
                  
                     (5)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor: Un nou Plan de acțiune privind economia circulară – Pentru o Europă mai curată și mai competitivă, COM/2020/98 final.
               
               
                  
                     (6)
                  
                        Comunicarea Comisiei către Parlamentul European, Consiliul European, Consiliu, Comitetul Economic și Social European și Comitetul Regiunilor: Pactul verde european, COM/2019/640 final.
               
               
                  
                     (7)
                  
                        JO L 123, 12.5.2016, p. 1.
               
               
                  
                     (8)
                  
                        Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (JO L 300, 14.11.2009, p. 1).
               
               
                  
                     (9)
                  
                        JO L 170, 25.6.2019, p. 1. 
               
               
                  
                     (10)
                  
                        Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3).
               
               
                  
                     (11)
                  
                        Huygens D, Saveyn HGM, Technical proposals for by-products and high purity materials as component materials for EU Fertilising Products, (Propuneri tehnice pentru subproduse și materiale cu un grad mare de puritate utilizate ca materii componente pentru produsele fertilizante UE) JRC128459, Oficiul pentru Publicații al Uniunii Europene, Luxemburg, 2022.
               
               
                  
                     (12)
                  
                        Regulamentul (CE) nr. 2003/2003 al Parlamentului European și al Consiliului din 13 octombrie 2003 privind îngrășămintele (JO L 304, 21.11.2003, p. 1).
               
               
                  
                     (13)
                  
                        Regulamentul (UE) 2019/1021 al Parlamentului European și al Consiliului din 20 iunie 2019 privind poluanții organici persistenți (JO L 169, 25.6.2019, p. 45). 
               
               
                  
                     (14)
                  
                  
                        Sumă de naftalină, acenaftilenă, acenaftenă, fluorenă, fenantrenă, antracenă, fluorantenă, pirenă, benz[a]antracenă, crisenă, benz[b]fluorantenă, benz[k]fluorantenă, benz[a]pirenă, inden[1,2,3-cd]pirenă, dibenz[a,h]antracenă și benz[ghi]perilenă.
                  
               
               
                  
                     (15)
                  
                  
                        Sumă de 2,3,7,8-TCDD, 1,2,3,7,8-PeCDD; 1,2,3,4,7,8-HxCDD; 1,2,3,6,7,8-HxCDD; 1,2,3,7,8,9-HxCDD; 1,2,3,4,6,7,8-HpCDD; OCDD; 2,3,7,8-TCDF; 1,2,3,7,8-PeCDF; 2,3,4,7,8-PeCDF; 1,2,3,4,7,8-HxCDF; 1,2,3,6,7,8-HxCDF; 1,2,3,7,8,9-HxCDF; 2,3,4,6,7,8-HxCDF; 1,2,3,4,6,7,8-HpCDF; 1,2,3,4,7,8,9-HpCDF; și OCDF.
                  
               
               
                  
                     (16)
                  
                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).
               
            
      
    ---documentbreak--- 
      
         
         
            
               ANEXA I
            
            
            
               Anexa II la Regulamentul (UE) 2019/1009 se modifică după cum urmează:
            
            
               (1)În partea I, se adaugă următorul punct:
            
            
               „CMC 15: Materii recuperate cu un grad mare de puritate”.
            
            
               (2)Partea II se modifică după cum urmează:
            
            
               (a)La CMC 1, punctul 1 se modifică după cum urmează: 
            
            
               (i)la sfârșitul literei (j), cuvântul „sau” se elimină;
            
            
               (ii)la litera (k), „.” se înlocuiește cu „, sau”;
            
            
               (iii)se adaugă următoarea literă (l):
            
            
               „(l) sărurilor de amoniu, sărurilor de sulfat, sărurilor fosfatice, sulfului elementar, carbonatului de calciu și oxidului de calciu, care sunt recuperate din deșeuri în sensul articolului 3 punctul 1 din Directiva 2008/98/CE.”.
            
            
               (b)La CMC 11, punctul 1 se modifică după cum urmează:
            
            
               (i)la sfârșitul literei (f), cuvântul „sau” se elimină;
            
            
               (ii)la litera (g), „.” se înlocuiește cu „, sau”;
            
            
               (iii)se adaugă următoarea literă (h):
            
            
               „(h) 
                     sărurilor de amoniu, sărurilor de sulfat, sărurilor fosfatice, sulfului elementar, carbonatului de calciu și oxidului de calciu, care sunt recuperate din deșeuri în sensul articolului 3 punctul 1 din Directiva 2008/98/CE.”.
            
            
               (c)Se adaugă următoarea CMC 15:
            
            
               „CMC 15: MATERII RECUPERATE CU UN GRAD MARE DE PURITATE
            
            
               (1)Un produs fertilizant UE poate conține o materie recuperată cu un grad mare de puritate, și anume sare de amoniu, sare de sulfat, sare fosfatică, sulf elementar, carbonat de calciu sau oxid de calciu sau amestecuri ale acestora, cu un grad de puritate de cel puțin 95 % din substanța uscată a materiei.
            
         
         
            
               (2)Materia cu un grad mare de puritate se recuperează din deșeurile generate în urma:
            
            
               (a)unui proces de producție care utilizează ca materii prime substanțe și amestecuri, altele decât subprodusele de origine animală sau produsele derivate care intră în domeniul de aplicare al Regulamentului (CE) nr. 1069/2009 (*), sau
            
            
               (b)unui proces de purificare a gazelor sau de control al emisiilor menit să elimine nutrienţii din gazele reziduale derivate din una sau mai multe din următoarele materii prime și provenite de la una sau mai multe din următoarele unități:
            
            
               (i)
                     substanțe și amestecuri, altele decât deșeurile în sensul articolului 3 punctul 1 din Directiva 2008/98/CE;
            
            
               (ii)
                     plante sau părți din plante; 
            
            
               (iii)
                     biodeșeuri în sensul articolului 3 punctul 4 din Directiva 2008/98/CE, provenite din colectarea separată la sursă a biodeșeurilor;
            
            
               (iv)
                     ape urbane reziduale și ape menajere uzate în sensul articolului 2 punctele 1 și, respectiv, 2 din Directiva 91/271/CEE (**),; 
            
            
               (v)
                     nămoluri în sensul articolului 2 litera (a) din Directiva 86/278/CEE (***), care nu prezintă proprietățile periculoase enumerate în anexa III la Directiva 2008/98/CE;
            
            
               (vi)
                     deșeuri în sensul articolului 3 punctul 1 din Directiva 2008/98/CE și combustibili utilizați într-o instalație de coincinerare a deșeurilor, astfel cum este definită în Directiva 2010/75/UE a Parlamentului European și a Consiliului (****) și care funcționează în conformitate cu condițiile prevăzute în directiva respectivă, cu condiția ca acești combustibili să nu prezinte proprietățile periculoase enumerate în anexa III la Directiva 2008/98/CE; 
            
            
               (vii)
                     materii de categoria 2 sau 3 sau produse derivate din acestea, în conformitate cu condițiile prevăzute la articolul 32 alineatele (1) și (2) și în măsurile menționate la articolul 32 alineatul (3) din Regulamentul (CE) nr. 1069/2009, cu condiția ca gazele reziduale să provină dintr-un proces de compostare sau de digestie în conformitate cu CMC 3 și, respectiv, CMC 5 din anexa II la prezentul regulament;
            
            
               (viii)
                     gunoi de grajd (dejecții animaliere) în sensul articolului 3 punctul 20 din Regulamentul (CE) nr. 1069/2009 sau produse derivate din acesta; sau
            
            
               (ix)
                     unități de adăpostire a șeptelului.
            
            
               Materiile prime menționate la punctele (i) – (vi) nu conțin subproduse de origine animală sau produse derivate care intră în domeniul de aplicare al Regulamentului (CE) nr. 1069/2009.
            
            
               (3)Materia cu un grad mare de puritate are un conținut de carbon organic (Corg) de maximum 0,5 % din substanța uscată a materiei.
            
            
               (4)Materia cu un grad mare de puritate conține cel mult: 
            
            
               (a)6 mg hidrocarburi aromatice policiclice (HAP16)/kg de substanță uscată (*****);
            
            
               (b)20 ng echivalenți de toxicitate OMS (******) de dibenzo-para-dioxine policlorurate și dibenzofurani policlorurați (PCDD/PCDF) (*******)/kg de substanță uscată. 
            
            
               (5)Un produs fertilizant UE care conține sau constă în materii cu un grad mare de puritate conține cel mult:
            
            
               (a)400 mg/kg de substanță uscată de crom total (Cr); și
            
            
               (b)2 mg/kg de substanță uscată de taliu (Tl).
            
         
         
            
               (6)Atunci când, din natura sau din procesul de recuperare a materiei cu un grad mare de puritate sau din procesul de fabricație a produsului fertilizant UE, rezultă în mod cert și incontestabil că este asigurată conformitatea cu o anumită cerință prevăzută la punctele 4 și 5 (cum ar fi absența unui anumit contaminant), în cadrul procedurii de evaluare a conformității, se poate presupune îndeplinirea acelei cerințe fără a mai fi nevoie de verificare (de exemplu, prin testare), pe răspunderea producătorului.
            
            
               (7)În cazul în care, pentru categoria funcțională de produse corespunzătoare unui produs fertilizant UE care conține sau constă în materiile cu un grad mare de puritate menționate la punctul 2 litera (b), nu au fost prevăzute, în anexa I, cerințe privind Salmonella spp., Escherichia coli sau Enterococcaceae, agenții patogeni respectivi din produsul fertilizant UE trebuie să nu depășească limitele stabilite în următorul tabel:
            
            
                     
                        Microorganisme
                        de testat
                     
                  
                  
                     
                        Planuri
                        de eșantionare
                     
                  
                  
                     
                        Limită
                     
                  
               
                     
                  
                  
                     
                        n
                     
                  
                  
                     
                        c
                     
                  
                  
                     
                        m
                     
                  
                  
                     
                        M
                     
                  
               
                     
                        Salmonella spp.
                     
                  
                  
                     
                        5
                     
                  
                  
                     
                        0
                     
                  
                  
                     
                        0
                     
                  
                  
                     
                        Absență în 25 g sau 25 ml
                     
                  
               
                     
                        Escherichia coli
                        sau
                        Enterococcaceae
                     
                  
                  
                     
                        5
                     
                  
                  
                     
                        5
                     
                  
                  
                     
                        0
                     
                  
                  
                     
                        1 000 în 1 g sau 1 ml
                     
                  
               
            
               unde:
            
            
               n = numărul de eșantioane de analizat;
            
            
               c = numărul de eșantioane în care numărul de bacterii, exprimat în unități formatoare de colonii (UFC), este cuprins între m și M;
            
            
               m = valoarea-prag pentru numărul de bacterii, exprimat în UFC, care este considerată ca fiind satisfăcătoare;
            
            
               M = valoarea maximă pentru numărul de bacterii exprimat în UFC.
            
            
            
               (8)Conformitatea unui produs fertilizant UE care conține sau constă în materiile cu un grad mare de puritate menționate la punctul 2 litera (b) cu cerințele de la punctul 7 sau cu cerințele pentru Salmonella spp., Escherichia coli sau Enterococcaceae prevăzute în anexa I pentru CFP corespunzătoare produsului fertilizant UE se verifică prin testare, în conformitate cu punctul 5.1.3.1 din Modulul D1 – Asigurarea calității procesului de producție, din partea II a anexei IV. 
            
            
               Cerințele de la punctul 7 și cerințele pentru Salmonella spp., Escherichia coli sau Enterococcaceae prevăzute în anexa I pentru CFP corespunzătoare unui produs fertilizant UE care constă numai în materiile cu un grad mare de puritate menționate la punctul 2 litera (b) nu se aplică atunci când materiile cu un grad mare de puritate sau toate materiile prime biogene utilizate au fost supuse unuia dintre următoarele procese:
            
            
               (a)sterilizare sub presiune prin încălzire la o temperatură internă mai mare de 133 °C timp de cel puțin 20 de minute la o presiune absolută de cel puțin 3 bari, presiunea fiind produsă prin evacuarea întregului aer din camera de sterilizare și înlocuirea aerului cu abur („abur saturat”);
            
            
               (b)prelucrarea într-o unitate de pasteurizare sau igienizare care atinge o temperatură de 70 °C timp de cel puțin o oră.
            
            
               Cerințele de la punctul 7 și cerințele pentru Salmonella spp., Escherichia coli sau Enterococcaceae prevăzute în anexa I pentru CFP corespunzătoare unui produs fertilizant UE care constă numai în materiile cu un grad mare de puritate menționate la punctul 2 litera (b) nu se aplică atunci când gazele reziduale provin dintr-un proces de incinerare, astfel cum a fost definit în Directiva 2010/75/UE.
            
            
               (9)Materiile cu un grad mare de puritate care sunt depozitate într-un mod care nu le protejează împotriva precipitațiilor și a luminii solare directe pot fi adăugate unui produs fertilizant UE numai dacă au fost fabricate cu maximum 36 de luni înainte de semnarea declarației de conformitate UE pentru respectivul produs fertilizant UE.
            
            
               (10)Materiile cu un grad mare de puritate trebuie să fi fost înregistrate în temeiul Regulamentului (CE) nr. 1907/2006, pe baza unui dosar care conține: 
            
            
               (a)informațiile prevăzute în anexele VI, VII și VIII la Regulamentul (CE) nr. 1907/2006; și 
            
            
               (b)un raport de securitate chimică în temeiul articolului 14 din Regulamentul (CE) nr. 1907/2006, care să vizeze utilizarea lor ca produs fertilizant, 
            
            
               cu excepția cazului în care substanța este exceptată în mod explicit de la obligația de înregistrare prevăzută în anexa IV la Regulamentul (CE) nr. 1907/2006 sau la punctul 6, 7, 8 sau 9 din anexa V la regulamentul menționat.
            
         
         
            
               (*) Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (JO L 300, 14.11.2009, p. 1).
            
            
               (**) Directiva 91/271/CEE a Consiliului din 21 mai 1991 privind tratarea apelor urbane reziduale (JO L 135, 30.5.1991, p. 40).
            
            
               (***) Directiva 86/278/CEE a Consiliului din 12 iunie 1986 privind protecția mediului, în special a solului, atunci când se utilizează nămoluri de epurare în agricultură (
               
                  JO L 181, 4.7.1986, p. 6
               
               ).
            
            
               (****) Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (prevenirea și controlul integrat al poluării) (JO L 334, 17.12.2010, p. 17). 
            
            
               (*****) Sumă de naftalină, acenaftilenă, acenaftenă, fluorenă, fenantrenă, antracenă, fluorantenă, pirenă, benz[a]antracenă, crisenă, benz[b]fluorantenă, benz[k]fluorantenă, benz[a]pirenă, inden[1,2,3-cd]pirenă, dibenz[a,h]antracenă și benz[ghi]perilenă.
            
            
               (******) van den Berg M., L.S. Birnbaum, M. Denison, M. De Vito, W. Farland, et al. (2006) The 2005 World Health Organization Re-evaluation of Human and Mammalian Toxic Equivalency Factors for Dioxins and Dioxin-like Compounds (Reevaluarea din 2005 de către Organizația Mondială a Sănătății a factorilor de echivalență de toxicitate la om și la mamifere pentru dioxine și compuși de tipul dioxinelor). Toxicological sciences: an official journal of the Society of Toxicology 93:223-241. doi:10.1093/toxsci/kfl055.
            
            
               (*******) Sumă de 2,3,7,8-TCDD, 1,2,3,7,8-PeCDD; 1,2,3,4,7,8-HxCDD; 1,2,3,6,7,8-HxCDD; 1,2,3,7,8,9-HxCDD; 1,2,3,4,6,7,8-HpCDD; OCDD; 2,3,7,8-TCDF; 1,2,3,7,8-PeCDF; 2,3,4,7,8-PeCDF; 1,2,3,4,7,8-HxCDF; 1,2,3,6,7,8-HxCDF; 1,2,3,7,8,9-HxCDF; 2,3,4,6,7,8-HxCDF; 1,2,3,4,6,7,8-HpCDF; 1,2,3,4,7,8,9-HpCDF; și OCDF.”.
            
            
            
               ANEXA II
            
            
            
               În partea I a anexei III la Regulamentul (UE) 2019/1009 se introduce următorul punct 7b:
            
            
               „7b. În cazul în care produsul fertilizant UE conține sau constă în materiile cu un grad mare de puritate menționate în CMC 15 din partea II a anexei II și: 
            
            
               (a)are un conținut de seleniu (Se) mai mare de 10 mg/kg substanță uscată, se indică conținutul de seleniu;
            
            
               (b)are un conținut de clor (Cl-) mai mare de 30 g/kg de substanță uscată, se indică conținutul de clor, cu excepția cazului în care produsul fertilizant UE este fabricat printr-un proces de fabricație în care au fost utilizate substanțe sau amestecuri cu conținut de clor cu intenția de a produce sau a include săruri metalice alcaline sau săruri alcalino-pământoase, iar informațiile privind aceste săruri sunt furnizate în conformitate cu anexa III.
            
            
               Atunci când conținutul de seleniu sau de clor este indicat în conformitate cu literele (a) și (b), el se separă în mod clar de declarația privind nutrienţii și poate fi exprimat ca interval de valori. 
            
            
               Atunci când, din natura sau din operațiunea de recuperare a materiei cu un grad mare de puritate sau din procesul de producție a produsului fertilizant UE care conține o astfel de materie, după caz, rezultă în mod cert și incontestabil că un astfel de produs fertilizant UE conține seleniu sau clor sub valorile-limită prevăzute la literele (a) și (b), eticheta poate să nu conțină informații cu privire la acești parametri, fără a mai fi nevoie de verificare (de exemplu, prin testare), pe răspunderea producătorului.”.
               
            
            
               ANEXA III
            
            
            
               În partea II a anexei IV la Regulamentul (UE) 2019/1009, modulul D1 (Asigurarea calității procesului de producție) se modifică după cum urmează:
            
         
         
            
               (1)La punctul 2.2, litera (d) se înlocuiește cu următorul text:
            
            
               „(d)
                     desene, scheme, descrieri și explicații necesare pentru înțelegerea procesului de fabricație a produsului fertilizant UE și, în ceea ce privește materiile care fac parte din CMC 3, 5, 12, 13, 14 sau 15, astfel cum sunt definite în anexa II, o descriere în scris și o diagramă a procesului de producție sau de recuperare, în care fiecare tratament, recipient și zonă de depozitare sunt identificate în mod clar,”.
            
            
               (2)La punctul 5.1.1.1, partea introductivă se înlocuiește cu următorul text:
            
            
               „5.1.1.1. În ceea ce privește materiile care fac parte din CMC 3, 5, 12, 13, 14 și 15, astfel cum sunt definite în anexa II, personalul cu funcții superioare de conducere din cadrul organizației producătorului:”.
            
            
               (3)Punctul 5.1.2.1 se înlocuiește cu următorul text:
            
            
               „5.1.2.1. În ceea ce privește materiile care fac parte din CMC 3, 5, 12, 13, 14 și 15, astfel cum sunt definite în anexa II, sistemul de calitate asigură conformitatea cu cerințele specificate în anexa respectivă.”.
            
            
               (4)Punctul 5.1.3.1 se modifică după cum urmează:
            
            
               (a)Partea introductivă se înlocuiește cu următorul text:
            
            
               „5.1.3.1. În ceea ce privește materiile care fac parte din CMC 3, 5, 12, 13, 14 și 15, astfel cum sunt definite în anexa II, examinările și testele cuprind următoarele elemente:”.
            
            
               (b)Literele (b) și (c) se înlocuiesc cu următorul text:
            
            
               „(b) Personalul calificat efectuează o inspecție vizuală a fiecărui transport de materii prime și verifică compatibilitatea cu specificațiile privind materiile prime prevăzute la CMC 3, 5, 12, 13, 14 și 15 din anexa II [SAU: astfel cum sunt definite în anexa II].
            
            
               (c) Producătorul refuză orice transport de orice materie primă dacă, în urma inspecției vizuale, există suspiciuni cu privire la oricare dintre următoarele situații:
            
            
               –prezența unor substanțe nocive sau periculoase pentru procesul sau pentru calitatea produsului fertilizant UE final;
            
            
               –incompatibilitatea cu specificațiile prevăzute la CMC 3, 5, 12, 13, 14 și 15 din anexa II [SAU: astfel cum sunt definite în anexa II], în special prin prezența unor materiale plastice care duce la depășirea valorii-limită pentru impuritățile macroscopice.”.
            
            
               (c)Litera (e) se înlocuiește cu următorul text:
            
            
               „(e) Se prelevă eșantioane din materiile rezultate, pentru a se verifica dacă acestea respectă specificațiile prevăzute în CMC 3, 5, 12, 13, 14 și 15, astfel cum sunt definite în anexa II, și dacă proprietățile materiilor rezultate nu pun în pericol produsul fertilizant UE din punctul de vedere al conformității cu cerințele relevante din anexa I.”.
            
            
               (d)La litera (fa), partea introductivă se înlocuiește cu următorul text:
            
            
               „(fa) Pentru materiile care fac parte din CMC 12, 13, 14 și 15, eșantioanele de materii rezultate se prelevă cel puțin cu următoarea frecvență implicită sau mai devreme decât au fost programate dacă are loc vreo modificare semnificativă care ar putea afecta calitatea produsului fertilizant UE:”.
            
            
            
               (e)Litera (fb) se înlocuiește cu următorul text:
            
         
         
            
               „(fb) În ceea ce privește materiile care fac parte din CMC 12, 13, 14 și 15, fiecărui lot sau fiecărei porțiuni de producție i se atribuie un cod unic în scopul gestionării calității. Cel puțin un eșantion la 3 000 de tone din aceste materii sau un eșantion la două luni, oricare dintre acestea survine mai devreme, se depozitează în stare bună timp de cel puțin doi ani.”.
            
            
               (f)Litera (g) punctul (iv) se înlocuiește cu următorul text:
            
            
               „(iv) în ceea ce privește materiile care fac parte din CMC 12, 13, 14 și 15, se măsoară eșantioanele de referință menționate la litera (fb) și se iau măsurile corective necesare pentru a se evita ca aceste materii să fie transportate și utilizate ulterior.”.
            
            
               (5)La punctul 5.1.4.1, partea introductivă se înlocuiește cu următorul text:
            
            
               „5.1.4.1. În ceea ce privește materiile care fac parte din CMC 3, 5, 12, 13, 14 și 15, astfel cum sunt definite în anexa II, dosarele referitoare la calitate demonstrează un control eficient al materiilor prime, al producției, al depozitării și conformității materiilor prime și a materiilor care rezultă din procesul de producție cu cerințele corespunzătoare ale prezentului regulament. Fiecare document este lizibil și disponibil la locul (locurile) de utilizare, iar orice versiune ieșită din uz este retrasă rapid de la toate locurile în care este utilizată sau, cel puțin, este identificată ca fiind ieșită din uz. Documentația privind managementul calității conține cel puțin următoarele informații:”. 
            
            
               (6)La punctul 5.1.5.1, partea introductivă se înlocuiește cu următorul text:
            
            
               „5.1.5.1. În ceea ce privește materiile care fac parte din CMC 3, 5, 12, 13, 14 și 15, astfel cum sunt definite în anexa II, producătorul întocmește un program anual de audit intern, în scopul de a verifica conformitatea cu sistemul de calitate, cu următoarele componente:”.
            
            
               (7)La punctul 6.3.2, partea introductivă se înlocuiește cu următorul text:
            
            
               „6.3.2.
                     În ceea ce privește materiile care fac parte din CMC 3, 5, 12, 13, 14 și 15, astfel cum sunt definite în anexa II, organismul notificat prelevă și analizează eșantioane din materiile care rezultă din procesul de producție în cursul fiecărui audit, iar auditurile respective se efectuează cu următoarea frecvență:”.